《入峡书所见 其二》
清代·洪饴孙

万峰亘巴巫，江势不得展。乾坤腾怒脉，水石声如喘。

澜翻气弥盛，阪触流愈转。盘涡方作幻，恶浪何由软。

自闻春水生，安行盖云鲜。每逢舳舻下，转瞬分危舛。

我新拿舟来，变态今已阐。横波落千丈，江山讶曾筅。

尚闻桡人谈，指示气为愞。寒狖不定鸣，惊涛有时卷。

作者简介：（1773—1816）清江苏阳湖人，字孟慈，又字祐甫。洪亮吉子。嘉庆三年举人。官湖北东湖县知县。博览群籍，锐于思辨。有《补三国职官表》、《补续汉艺文志》、《毗陵艺文志》、《世本辑补》、《青埵山人诗》等。